คาดค่าบาทเคลื่อนไหวที่ 31.30-31.70 บาทต่อดอลลาร์ฯ
คาดสัปดาห์หน้าค่าบาทเคลื่อนไหวที่ 31.30-31.70 บาทต่อดอลลาร์ฯ แนะจับตาการประชุมยูโรซัมมิทและวิกฤติหนี้ยุโรป
19 พ.ค. 2555

คาดสัปดาห์หน้าค่าบาทเคลื่อนไหวที่ 31.30-31.70 บาทต่อดอลลาร์ฯ แนะจับตาการประชุมยูโรซัมมิทและวิกฤติหนี้ยุโรป         บริษัท ศูนย์วิจัยกสิกรไทย จำกัด รายงานว่า ค่าเงินบาทอ่อนค่ากว่า 31.50 บาทต่อดอลลาร์ฯ ในช่วงกลางสัปดาห์ ก่อนจะลดช่วงติดลบบางส่วนลงท้ายสัปดาห์ เงินบาทอ่อนค่าลงสอดคล้องกับทิศทางของสกุลเงินอื่นๆ ในเอเชีย ซึ่งล้วนเผชิญแรงเทขายท่ามกลางกระแสการหลีกเลี่ยงสินทรัพย์เสี่ยงของนักลงทุน (ซึ่งหนุนให้เงินดอลลาร์ฯ ซึ่งเป็นสกุลเงินปลอดภัยปรับตัวแข็งค่าขึ้น) หลังจากที่ภาวะไม่แน่นอนทางการเมืองของกรีซ เพิ่มความเสี่ยงที่กรีซจะออกจากยูโรโซน อย่างไรก็ดี เงินบาทได้รับแรงหนุนให้ฟื้นตัวกลับมาบางส่วนในช่วงท้ายสัปดาห์ จากแรงซื้อคืนของนักลงทุนในประเทศในวันศุกร์ (18 พ.ค.) เงินบาทอยู่ที่ 31.33 เทียบกับระดับ 31.16 บาทต่อดอลลาร์ฯ ในวันศุกร์ก่อนหน้า (11 พ.ค.)          สำหรับแนวโน้มสัปดาห์ถัดไป (21-25 พ.ค.) เงินบาทอาจเคลื่อนไหวในกรอบ 31.30-31.70 บาทต่อดอลลาร์ฯ โดยคงต้องจับตาการประชุมยูโรซัมมิท รวมถึงประเด็นเกี่ยวกับวิกฤติหนี้ยุโรป โดยเฉพาะความเสี่ยงในกรีซ ขณะที่ตัวเลขเศรษฐกิจสหรัฐฯ ที่สำคัญ ได้แก่ ยอดสั่งซื้อสินค้าคงทน ยอดขายบ้านใหม่-บ้านมือสองเดือน เม.ย. ดัชนีความเชื่อมั่นผู้บริโภคโดยรอยเตอร์/มหาวิทยาลัยมิชิแกนเดือน พ.ค. และจำนวนผู้ขอรับสวัสดิการว่างงานรายสัปดาห์